b'\n_START_ARTICLE_\nAmikasiini\n_START_SECTION_\nOminaisuudet ja k\xc3\xa4ytt\xc3\xb6\n_START_PARAGRAPH_\nAmikasiini on optisesti aktiivista ja sen kiertokyky vesiliuoksessa on +99. Yhdisteen antibioottiset ominaisuudet perustuvat siihen, ett\xc3\xa4 se sitoutuu bakteerien ribosomien 30S-alayksikk\xc3\xb6\xc3\xb6n ja est\xc3\xa4\xc3\xa4 proteiinisynteesin. Grampositiivisista bakteereista amikasiini tehoaa stafylokokkeihin ja Nocardia-suvun lajeihin. Vaikutuskirjo gramnegatiivisia bakteereja vastaan on laajempi ja aine tehoaa esimerkiksi enterobakteereihin kuten kolibakteeriin ja Klebsiella-suvun lajeihin ja my\xc3\xb6s Pseudomonas aeruginosaan. Amikasiini annostellaan ruiskeena suoneen tai lihakseen. Amikasiinia k\xc3\xa4ytet\xc3\xa4\xc3\xa4n muun muassa vaikeissa virtsatietulehduksissa, keuhkokuumeen hoitoon, munuaistulehdusten hoitoon ja verenmyrkytystapuksissa. Amikasiinia voidaan k\xc3\xa4ytt\xc3\xa4\xc3\xa4 hevosten vaikeiden bakteeri-infektioiden hoitamiseen.\n_START_SECTION_\nHaittavaikutukset\n_START_PARAGRAPH_\nTyypillisimpi\xc3\xa4 amikasiinin aiheuttamia haittavaikutuksia ovat huonovointisuus, p\xc3\xa4\xc3\xa4kipu ja oksentelu. Aminoglykosideille tavanmukaisesti amikasiini on ototoksista eli se vaurioittaa korvan karvasoluja ja t\xc3\xa4m\xc3\xa4 voi johtaa kuulon alenemiseen ja jopa kuuroutumiseen. Amikasiini on my\xc3\xb6s myrkyllist\xc3\xa4 munuaisille.'